Objekt bývalej kotolne na Školskej ulici v Sobranciach, ktorý chátra na sídlisku už 20 rokov, naďalej zostáva na pleciach samosprávy. Mestu sa ho nepodarilo predať v obchodnej verejnej súťaži ani na druhý pokus. Poslanci na poslednom rokovaní preto schválili zníženie sumy až na polovicu.
SOBRANCE. Objekt bývalej kotolne je v zdevastovanom stave už takmer 20 rokov. Situácia najviac prekáža obyvateľom sídliska na Tyršovej, Školskej a Komenského ulici a majiteľom susediacich garáží.
Samospráva sa budovu pokúšala predať v dvoch súťažiach, ale bezúspešne. Primátor Sobraniec Štefan Staško (Smer–SD) vysvetlil, že samospráva na prestavbu objektu nemá dostatok financií. Mesto podľa neho pri riešení tejto situácie veľa možností nemá.
Samospráva môže zabezpečiť likvidáciu objektu, alebo bude pokračovať naďalej v snahe bývalú kotolňu odpredať.
Poslanci znížili cenu na polovicu
Poslanec Ján Kačur (Smer) je presvedčený, že mesto by malo ísť s cenou dole a predať objekt za sumu nižšiu ako bola stanovená súdnym znalcom. Ten ohodnotil nehnuteľnosť na viac ako 41-tisíc eur. "A potom uvidíme, čo ďalej," povedal Kačur.
Podobný názor zastáva aj poslanec Juraj Klamo (Smer). Suma vyše 41-tisíc eur je podľa neho pre prípadných záujemcov neprijateľná. "Tá budova je o ničom. V tejto cenovej relácii je to nepriechodné," povedal Klamo.
Poslanec Ján Biačko (SDKÚ) by uvítal, ak by sa z kotolne bez náročných stavebných úprav stal parkovací dom pre obyvateľov sídliska.
Anna Kudráčová zo Stavebného úradu MsÚ v Sobranciach uviedla, že v tomto prípade by bezpečnosť stavby musel preskúmať statik.
Poslanci napokon schválili vypísanie tretej obchodnej verejnej súťaže. Najnižšiu sumu za spomínaný objekt stanovili na 20 700 eur.
Plány na rekonštrukciu samospráve nevyšli
Starú kotolňu chcela samospráva pôvodne zrekonštruovať na oddychové centrum, ale vo svojom rozpočte nenašla dostatok financií. O budovu nemali roky záujem ani podnikatelia.
Pred časom ju chcelo získať Gymnázium v Sobranciach a prestavať na telocvičňu, pretože škola nemá vlastnú a študenti majú hodiny telesnej výchovy v areáli základných škôl. Ani škola napokon nemala na rozsiahlu rekonštrukciu dosť peňazí.
O budovu prejavil predčasom záujem podnikateľ zo Sobraniec. Objekt chcel zmeniť na komplex s garážami, squashovým ihriskom a saunou. Odradila ho však cena.